माना पिछले दशकों में शिक्षा में अनेक बदलाव हुए हैं, प्रतिस्पर्धा बढ़ी है, अधिक अंक लाने के चलन ने शिक्षा को व्यावसायीकरण से जोड़ दिया है। बदलाव के इस झंझावात में मूल्य परक शिक्षा जो हमारे देश के चहुमुखी विकास का आधार थी उसकी अनदेखी की गई है हमारा शिक्षा तंत्र आज जिस संक्राति काल से गुजर रहा है उसी का दुष्प्रभाव है कि हमारा युवा समाज अनेक विसंगतियों एवं विडंबनाओं का शिकार बनता जा रहा है। हमने शिक्षा को तकनीकी से जोड़ा वहाँ तक तो ठीक है किन्तु हमने मानवीय मूल्य और शिक्षा को दो अलग विषय के रूप में स्थापित कर दिया। जबकि शिक्षा का अर्थ ही मानवीय मूल्य का विकास है। अतः शिक्षा को अर्थोपयोगी बनाने का मुख्य लक्ष्य मान हमने नैतिक मूल्यों को पाठ्यक्रमों में शामिल करने की आवश्यकता ही महसूस नहीं की।